钦定古今图书集成/明伦汇编/人事典/第021卷 > 淮南子 > 《精神训》
## 钦定古今图书集成/明伦汇编/人事典/第021卷 > 淮南子 > 《精神训》

万物形体以成，五藏乃形。是故肺主目，肾主鼻，胆主
口，肝主耳，脾主舌。外为表而内为里，开闭张翕，各有
经纪。故天有四时五行九解，三百六十六日；人亦有
四支五藏九窍，三百六十六节。天有风雨寒暑，人亦
有取与喜怒。故胆为云，肺为气，肝为风，肾为雨，脾为
雷，以与天地相参也，而心为之主。是故血气者，人之
“华也；而五藏者，人之精也。夫血气能专于五藏而不
外越，则胸腹充而嗜欲省矣。胸腹充而嗜欲省，则耳
目清听视达”矣。耳目清听视达，谓之明。五藏能属于
心而无乖，则㪍志胜而行不僻矣。㪍志胜而行不僻，
则精神盛而气不散矣。“精神盛而气不散则理，理则
均，均则通，通则神，神则以视无不见，以听无不闻也，
以为无不成也。是故忧患不能入也，而邪气不能袭。
故事有求之于四海之外而不能遇，或守之于形骸
之内而不见也。故所求多者所得少，所见大者所知
小。”夫孔窍者，精神之户牖也，而气志者，五藏之使候
也。耳目淫于声色之乐，则五藏摇动而不定矣。五藏
摇动而不定，则血气滔荡而不休矣。血气滔荡而不
休，则精神驰骋于外而不守矣。精神驰骋于外而不
守，则祸福之至，虽如丘山，无由识之矣。使耳目精明
元达而无诱慕，气志虚静恬愉而省嗜欲，五藏定宁，
充盈而不泄，精神内守，形骸而不外越，则望于往事
之前，而视于来事之后，犹未足为也，岂值祸福之间
哉。